319 Requies, Requiescere

Duplex est requies. Vna apparens et non existens et ideo vera. De prima, nota quod requiescere videntur peregrini negligentes sint litargici in sompno, Eccle. 4[:6]: *Melior est pugillus cum requie, quam plena [utraque] manus cum labore et afflictione [animi]*. Sed vere non est requies quam afflictio statim euacuat, Prou. 6[:9-11]: *Usquequo, piger, dormis? quandoque consurges e somno [tuo]*, etc., usque, *quasi vir armatus*.

Secundo, requiescere videntur voluptuosi in deliciis, sicut auis comedit habens pedem in laqueo, Luc. [12:19]: Anima mea, *habes multa bona,* etc. Sed non est quam libido solicitat, Prou. 7[:10-11]: *Mulier vaga [et] garrula, quietis impatiens*, etc. Exemplum de Dalida [16:4].

Tercio, quiescere videntur cupidi in diuiciis, sicut hydropicus in potu qui ex hoc magis fuit, Eccli. 11[:18-19]: *Est qui locupletatur parce agendo, et hæc [est] pars mercedis illius. In eo quod dicit, Inveni mihi requiem*. Sed non est requies quam cupiditas anxiat, Eccle. 2[:23]: *Cuncti dies* laboribus *et ærumnis pleni sunt, nec per noctem mente requiescit.*

Secundo, requiescere videntur superbi in honoribus, sicut visi ascendentes in arboribus pro melle inflati ruunt, Ysai. 7[:2]: *Requievit Syria*, id est, sublimis, *super Ephraim*, id est, frugiferam. Sed non est requies quam ruina terminat, sicut nec puluis proficit in altum, Ysai. 13[:21]: *Requiescent ibi bestiæ, et* replebit *domus eorum draconibus*.

¶ Quinto, videntur quiescere in iracundi, in vindictis, sicut percussi ab aspide appetunt quiescere et sic inoriuntur, Eccle. 7[:10]: *Ira in sinu stulti requiescit*. Sed non est requies, quam furor exagitat, Ysai. 57[:20]: *Impii quasi mare fervens, quod quiescere non potest*.

Sexto, quiescere videntur lubrici in fetibus, sicut porcus in luto, ignis in cinere et tamen non incineratur, Jer. 48[:11]: *Fertilis fuit Moab ab adoles-* /f. 99vb/ *centia, requievit in fæcibus suis*. Sed non est vera requies quam tantus fetor commaculat, Jer. 16[:13]: *Servietis diis alienis, die ac nocte, qui non dabunt vobis requiem*.

¶ Requies vera reperitur duplex: in presenti et in furturo. Illa de presenti causant multa. Primo, mundicia cordis, Gen. 18[:4]: Lauentur *pedes, et requiescite sub arbore* Israel.

Secundo, modestia oris, sicut cessante vento quiescit mare, Prou. 29[:9]: *Vir sapiens si cum stulto contenderit, non inveniet requiem*. Ligna sita est in lubrico, ideo inquietum est malum. Econtro, Jac. 3[:8]: *Linguam hominum* nemo *domare potest*.

Tercio, innocencia operis sicut virtus quiescit in medio, Psal. [114:7]: *Convertere, anima mea, in requiem tuam*.

¶ Requies futura commendatur a quinque quorum contraria inquietant. Que sunt timor, labor, egestas, inutilitas malorum, societas est. Enim ibi securitas sine timore, 2 Reg. 19[:33]: *Veni, ut requiescas securus mecum in Jerusalem*.

Secundo, quies sine labore, Apo. 14[:13]: *A modo dicit Spiritus, ut requiescant a laboribus [suis]*. Ysai. 32[:18]: *Sedebit populus meus in pulchritudine pacis, et* esse *in requie opulenta*.

Tercio, sufficiencia sine defectu, Job 36[:16]: *Requies mensæ tuæ erit plena* pulchritudine.

Quarto, eterna sine termino, Psal. [131:14]: *Hæc requies mea in sæculum sæculi*.

Quinto, grata sine nocumento, Eccli. 24[:15]: *In civitate sanctificata similiter requievi*. Vnde Augustinus primo, *Confessiones*, fecisti nos Domine ad te. Et Boethius, *De consolatione*, liber 3, metro 9, tu requies tranquilla piis, te cernere piis finis. Figura, Gen. 8[:12] columba non inuenietis vbi requiesceret pes eius, scilicet, propter inundaciones reuersa est ad archam, Eccli. 24[:11]: *In omnibus requiem quæsivi*, set quia inueni non, *in hæreditate Domini morabor*. Sed multi modo sunt similes filiis Israel qui propter murmuracionem suam in via perdiderunt requiem terre promisse. Sic modo qui volunt hic laborare pro requie, Num. 11[:1] murmurauerunt *pro labore* itineris. Ideo terram promissam perdiderunt. Vnde in Psal. [94:10-11] dedit Dominus, *Quadraginta annis offensus fui generationi illi*, et sequitur, *Si introibunt in requiem meam*, quasi dicens, non. Vnde Augustinus *Super Genesim*, 4 ca. 9, magnum est nobis in illo quieuisse. Vnde non operis sed quietis diem sanctificauit.

Item, Ambrosius in *Hexameron*, ca. vltimo, gratias ago Deo meo quod huius opus fecit in quo requiesceret. Fecit celum et luminaria, nec lego quod ibi requieuit. Sed lego quod fecerit hominem, et tunc requieuit, hiis cui peccata dimitteret. Et in quo quiesceret, Matt. [11:29]: *Discite a me, quia mitis sum, et humilis corde, et invenietis requiem animabus [vestris]*. Non dicit corporibus vestris, quia corpora non ordinantur hic in quietem, sed in laborem. Sed anime quiescunt et gaudent in Spiritus Sancto in spe secundum Chrisostomus, *Homilia* 59 in fine.